**Ministru kabineta noteikumu projekta**

**Grozījumi Ministru kabineta 2020. gada 9. jūnija noteikumos Nr. 360 "Epidemioloģiskās drošības pasākumi Covid-19 infekcijas izplatības ierobežošanai" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķis ir 1)veikt izmaiņas, lai precizētu atsevišķus nosacījumus izglītības ieguves procesa organizēšanā un brīvpusdienu nodrošināšanā, 2) precizētu pulcēšanās ierobežojumiem noteiktās prasības bēru gadījumā un attiecībā uz sporta treniņiem un pasākumiem, 3) atslogotu ģimenes ārstu saziņu ar kontaktpersonām. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekts izstrādāts, pamatojoties uz Covid-19 infekcijas izplatības pārvaldības likuma 4. panta 8. un 9. punktu, Epidemioloģiskās drošības likuma 3. panta otro daļu, 14. panta pirmās daļas 5. punktu, 19. panta pirmo un 2.1 daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Pašlaik spēkā esošie Ministru kabineta 2020. gada 9. jūnija noteikumi Nr. 360 “Epidemioloģiskās drošības pasākumi Covid-19 infekcijas izplatības ierobežošanai” (turpmāk – MK noteikumi Nr.360) nosaka, ka privātos pasākumos no 2020. gada 17. oktobra līdz 2020. gada 31. decembrim vienlaikus uzturas ne vairāk kā 10 cilvēku, neatkarīgi no tā, vai pasākums notiek iekštelpās vai ārtelpās. Bēru gadījumā ceremonijas norisei ir nepieciešams piesaistīt personas no malas - izvadītāju, mūziķus un zārka nesējus, proti personas, bez kuru piedalīšanās bēru norise nav iespējama. Lai novērstu to, ka netaisnīgi tiek ierobežota aizgājēju tuvinieku piedalīšanās bēru ceremonijā, noteikumi tiek papildināti ar izņēmumu bēru ceremoniju norisei paredzot, ka 10 cilvēku ierobežojums neietver personas, kas veic tiešus pienākumus bēru ceremonijas norisei (piemēram, izvadītājus, zārka nesējus u.c.).Bēru ceremonijas mielastā noteikumos minētās 10 personas var atrasties pie viena galda ar 2 metru distancēšanos, jo šajā gadījumā netiek attiecināti ierobežojumi, kas regulē ēdināšanas pakalpojumu sniegšanu, bet gan nosacījumi, kas regulē privātu pasākumu norisi.2. Neskatoties uz to, ka pakāpeniski tiek ieviesti papildus drošības pasākumi, tie netiek ievēroti patiekamā apjomā, kā rezultātā pēdējā laikā tiek reģistrēti Covid-19 uzliesmojumi, kas ir saistīti ar izklaides vietu (mūzikas klubu, diskotēku utml.)  apmeklēšanu, kā arī dalību kultūras pasākumos. Tādēļ, lai mazinātu Covid-19 izplatības riskus, kas saistīti ar sabiedrisku vietu apmeklēšanu, un tomēr atļaut kultūras un izklaides vietām sniegt pakalpojumus drošā veidā, tiek ierobežots izklaides, sabiedriskās ēdināšanas, sporta un reliģiskās darbības veikšanas vietu darba laiks, nosakot to no 6:00 līdz 22:00, vienlaicīgi paredzot, ka sabiedriskās ēdināšanas uzņēmumi var izsniegt ēdienu līdzņemšanai arī pēc noteiktā laika ierobežojuma. Šis ierobežojums attieksies gan uz restorānu, bāru, deju klubu, diskotēku, sporta klubu un bāžu, kā arī muzeju, izstāžu u.tml. darbību. Savukārt kultūras vietām, kur notiek organizēti pasākumi un kur skatītāji atrodas fiksētās sēdvietās, pasākuma – teātra izrādes, koncerta, filmas demonstrācija jābeidz līdz 22:30 un tad jāparedz 30 minūtes skatītāju iziešanai no telpām. Ņemot vērā to, ka šajās vietās pēc pasākuma beigām skatītāji vienlaicīgi atstāj telpas, ir jāparedz ilgāks laiks skatītāju plūsmai, dodot iespēju skatītājiem apmeklēt garderobi un nedrūzmējoties atstāt telpas.3. Sabiedrībā joprojām pieaug Covid-19 un kā rāda pieredze izglītības iestādēs, ja netiek ievēroti epidemioloģiskās drošības pasākumi, ir augsti riski Covid-19 izplatībai. Tādēļ, lai novērstu inficēšanās riskus izglītības iestādēs strādājošiem, īpaši tiem, kas pieder riska grupai attiecībā uz Covid-19 izraisītiem smagiem veselības traucējumiem, jānosaka stingrākas prasības masku lietošanai izglītības iestādēs. Proti - tiek paredzēts tas, ka gan izglītības iestādē nodarbinātie, gan izglītojamie, kuri sasnieguši 13 gadu vecumu, lieto mutes un deguna aizsegus, atrodoties ārpus grupas, ar kuru atrodas kopā ikdienā, piemēram, esot koplietošanas telpās. 4. MK noteikumi Nr.360 nosaka, ka no 2020.gada 26.oktobra līdz 13.novembrim izglītības iestādēs vispārējās pamatizglītības programmas un vispārējās vidējās izglītības programmas apguve 7.–12. klasē notiek attālināti. Šo nosacījumu nepiemēro sociālai korekcijas iestādei “Naukšēni” un speciālās izglītības iestādēm. Vienlaikus vispārējās izglītības iestādēs ir arī speciālas izglītības klases, kurās īsteno speciālo pamatizglītības programmu izglītojamiem ar smagiem garīgās attīstības traucējumiem un speciālo pamatizglītības programmu izglītojamiem ar smagiem garīgās attīstības traucējumiem vai vairākiem smagiem attīstības traucējumiem. Ņemot vērā minēto, izglītības programmu izglītojamo ikdienas gaitu raksturu (tā nav dažādu aktivitāšu apmeklēšana) un vajadzības pēc noteiktiem ikdienas atbalsta pasākumiem (piemēram, veselības stāvokļa dēļ), būtu jāparedz, ka mācību procesu un modeli šādā gadījumā var īstenot atbilstoši dibinātāja lēmumiem konkrētajā pašvaldības administratīvajā teritorijā. Attiecīgi pašvaldība, izvērtējot konkrēto situāciju un arī iespējas sniegt nepieciešamo ikdienas atbalstu izglītojamo vecākiem, var lemt par rīcību, kā organizēt mācību procesu. Ņemot vērā minēto, noteikumu projektā ietverts attiecīgs regulējums.5. Pašlaik spēkā esošajos MK noteikumos Nr.360 ietverts regulējums, ka, īstenojot mācības attālināti, pašvaldība, kuras administratīvajā teritorijā deklarēta izglītojamā dzīvesvieta, saņem valsts budžeta līdzekļus un nodrošina brīvpusdienas 1.-4. klašu izglītojamiem. Ja nepieciešams, pašvaldības savstarpēji sadarbojas, ja izglītības iestāde un izglītojamais atrodas dažādās administratīvajās teritorijās. Šāda pieeja jau pārbaudīta praksē ārkārtējās situācijas laikā. Tāpat regulējumā paredzēts, kā ar pašvaldību sadarbojas valsts izglītības iestāde, lai nodrošinātu ēdināšanas pakalpojumu izglītojamam. Ievērojot to, ka var būt situācijas un pašvaldībā un izglītības iestādē ir neizmantoti brīvpusdienu nodrošināšanai piešķirtie valsts budžeta līdzekļi, atbilstoši attiecīgiem pašvaldības domes lēmumam būtu jābūt iespējai izlietot tos arī 5.- 9. klašu izglītojamo ēdināšanai. Šāds ir arī tiesiskais regulējums brīvpusdienu nodrošināšanā, kad mācības notiek klātienē. Ņemot vērā minēto, noteikumu projektā ietverts attiecīgs regulējums.6. Pašlaik spēkā esošajos MK noteikumos Nr.360 ietverts regulējums par pieaugušo profesionālās tālākizglītības, profesionālās pilnveides un pieaugušo neformālās izglītības programmu īstenošanas nosacījumiem – ir noteikts maksimālais personu skaits grupā - 30 cilvēki klātienē un bez izņēmumiem jāievēro visi piesardzības pasākumi.Ievērojot epidemioloģisko situācijas attīstību valstī, noteikumu projektā paredzēts noteikt, ka turpmāk šāda programmu īstenošana notiek attālināti, izņemot minēto programmu tādas praktiskās daļas apguvi, bez kā principiāli nav iespējama profesionālo prasmju apguve vai kvalifikācijas ieguve noslēdzot programmas apguvi. Ņemot vērā, ka ir nepieciešams laiks, lai pārietu uz attālinātu apmācību, noteikumu projekts paredz, ka šī prasība stāsies spēkā 2020.gada 7.novembrī.7. Ņemot vērā to, ka joprojām turpinās Covid-19 izplatība, nav pamata mazināt jau spēkā esošos ierobežojumus, lai pēc iespējas mazinātu cilvēku pulcēšanos ārpus darba kolektīva un mājsaimniecības, tādēļ, analoģiski kā citiem pasākumiem un pakalpojumiem, ierobežojumi sporta pasākumiem un grupu treniņiem iekštelpās tiek pagarināti līdz 13.novembrim.8. Latvijā, tāpat kā pārējās Eiropas Savienības valstīs, strauji pieaug Covid-19 saslimstība un, pieaugot saslimstības rādītājiem, palielinās arī ģimenes ārstu noslodze, tādēļ ir jāmeklē risinājumi, kā samazināt ģimenes ārsta pienākumus, no kuriem var atteikties. Vadoties pēc esošās pieredzes, lai nodrošinātu optimālu kontaktpersonu medicīnisko novērošanu esošajā situācijā, kad strauji pieaug Covid-19 infekcijas izplatība un vienlaikus ir ierobežoti resursi, ļoti būtiska ir arī pacienta līdzestība. Tādēļ ir jāveic izmaiņas kontaktpersonu uzraudzības kārtībā, paredzot, ka ģimenes ārsts ar kontaktpersonu medicīniskās novērošanas laikā telefoniski sazinās nevis katru dienu, bet vismaz divas reizes – uzsākot novērošanu, lai skaidrotu personas pienākumus, novērtētu personas veselības stāvokli, sniegtu rekomendācijas un vienotos par saziņu medicīniskās novērošanas laikā, un pirms lēmuma pieņemšanas par mājas karantīnas pārtraukšanu, lai novērtētu personas veselības stāvokli un sniegtu rekomendācijas ikdienas gaitām. Pārējā laikā kontaktpersonai ir pienākums novērot savu veselības stāvokli un informēt ārstu, ja parādās saslimšanas pazīmes. Papildus saziņa ar pacientu tiek rekomendēta, ja kontaktpersona nav līdzestīga un ir aizdomas, ka persona nespēs adekvāti novērtēt savu veselības stāvokli, vai arī personai medicīniskās novērošanas laikā ir veikti izmeklējumi un nepieciešams personai skaidrot to rezultātus un sniegt rekomendācijas. Papildus tiek rekomendēts, ka kontaktpersonas medicīniskās novērošanas vidusposmā ar personu sazinās Veselības inspekcijas pārstāvis. |
| 3. | Projekta izstrādē iesaistītās institūcijas un publiskas personas, kapitālsabiedrības | Izglītības un zinātnes ministrija, Izglītības kvalitātes valsts dienests,Veselības ministrija, Slimību profilakses un kontroles centrs, Veselības inspekcija |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecas uz sabiedŗību kopumā, visiem subjektiem (fiziskām un juridiskām personām), kuriem ir saistoša epidemioloģiskās drošības prasību ievērošana - Latvijas iedzīvotājiem, ieceļotājiem, izglītojamajiem (t.sk. studējošajiem), viņu likumiskajiem pārstāvjiem, pedagogiem, izglītības iestādēm. |
| 2. | Tiesiskā regulējuma ietekme uz tautsaimniecību un administratīvo slogu | Projektā noteiktās prasības neietekmēs tautsaimniecību un neparedz papildu administratīvo slogu. |
| 3. | Administratīvo izmaksu monetārs novērtējums | Administratīvās izmaksas (naudas izteiksmē) gada laikā mērķgrupai, ko veido fiziskas personas, nepārsniedz 200 eiro, bet mērķgrupai, kuru veido juridiskas personas, – 2000 eiro. |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Projekts šo jomu neskar |
| 2. | Atbildīgā institūcija | Izglītības un zinātnes ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc noteikumu projekta izstrādes paredzēts informāciju par veiktajiem grozījumiem ievietot Izglītības un zinātnes ministrijas un Veselības ministrijas mājaslapā, kā arī paredzēts to elektroniski izplatīt iesaistītajām organizācijām un institūcijām. |
| 2. | Sabiedrības līdzdalība projekta izstrādē | Tā kā Projekts tiek virzīts steidzamības kārtā, sabiedrības iesaiste Projekta izstrādē netika organizēta. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Izglītības un zinātnes ministrija, Izglītības kvalitātes valsts dienests, Veselības ministrija, Slimību profilakses un kontroles centrs, Veselības inspekcija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts tiks īstenots esošu institūciju un cilvēkresursu ietvaros.Saistībā ar Projekta izpildi nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Veselības ministre I. Viņķele

Vīza: valsts sekretāre D. Mūrmane-Umbraško

Feldmane 67876119

jana.feldmane@vm.gov.lv